กลุ่ม JMART-BTS ควงแขนขึ้น! โบรกฯชู VGI เด่น อานิสงส์ดีลร่วมทุน ลุ้นอัพไซด์ 16%
กลุ่ม JMART-BTS ควงแขนขยับขึ้น โบรกฯมองดีลร่วมทุนเป็นบวกต่อ Synergy ในระยะยาวชู VGI เด่น อานิสงส์ Ecosystem ลุ้นอัพไซด์ 16% แนะ “ถือ” เป้า 6.60 บ.
27 ส.ค. 2564

ผู้สื่อข่าวรายงานว่าวันนี้ (27 ส.ค. 2564) หุ้นในกลุ่มเจมาร์ทและกลุ่มบีทีเอสขยับขึ้น มีเพียง SINGER ที่ลดลง นำทีมโดย ราคาหุ้นบริษัท ยู ซิตี้ จำกัด (มหาชน) หรือ U ณ เวลา 10.52 น. อยู่ที่ระดับ 1.10 บาท เพิ่มขึ้น 0.04 บาท หรือ 3.77% โดยทำจุดสูงสุดที่ 1.15 บาท และทำจุดต่ำสุดที่ 1.08บาท ด้วยมูลค่าการซื้อขาย 386.87ล้านบาท
ขณะเดียวราคาหุ้นบริษัท เจ มาร์ท จำกัด (มหาชน) หรือ JMART ณ เวลา 10.52 น. อยู่ที่ระดับ 36.00 บาท เพิ่มขึ้น 1.00 บาท หรือ 2.86% โดยทำจุดสูงสุดที่ 36.75 บาท และทำจุดต่ำสุดที่ 34.50 บาท ด้วยมูลค่าการซื้อขาย 561.41 ล้านบาท
ส่วนราคาหุ้นบริษัท วีจีไอ จำกัด (มหาชน) หรือ VGI ณ เวลา 10.52 น. อยู่ที่ระดับ 6.30 บาท เพิ่มขึ้น 0.05 บาท หรือ 0.80% โดยทำจุดสูงสุดที่ 6.40 บาท และทำจุดต่ำสุดที่ 6.25 บาท ด้วยมูลค่าการซื้อขาย 198.02 ล้านบาท
ด้านราคาหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ณ เวลา 10.53 น. อยู่ที่ระดับ 9.30 บาท เพิ่มขึ้น 0.05 บาท หรือ 0.54% โดยทำจุดสูงสุดที่ 9.30 บาท และทำจุดต่ำสุดที่ 9.25 บาท ด้วยมูลค่าการซื้อขาย 41.91 ล้านบาท
ขณะที่ราคาหุ้น บริษัท ซิงเกอร์ประเทศไทย จำกัด (มหาชน) หรือ SINGER ณ เวลา 10.53 น. อยู่ที่ระดับ 39.25 บาท ลดลง1.00 บาท หรือ 2.48% โดยทำจุดสูงสุดที่ 40.00 บาท และทำจุดต่ำสุดที่ 38.50 บาท ด้วยมูลค่าการซื้อขาย 180.26 ล้านบาท
ทั้งนี้ บล.เคทีบีเอสที ระบุในบทวิเคราะห์ฯว่า ตามที่ BTS ส่งบริษัทลูก VGI และ U เพิ่มทุน PP ใน JMART และ SINGER เพื่อเพิ่ม Synergy ในระยะยาว โดยมีรายละเอียดคือ
สำหรับ VGI นั้นเพิ่มทุน JMART จำนวน 206 ล้านหุ้น ในราคาจองซื้อหุ้นละ 30.3370 บาท คิดเป็นมูลค่ารวมทั้งสิ้น 6 พันล้านบาท ทำให้ถือหุ้น 15% โดย VGI จะกู้ยืมมาลงทุนประมาณ 95%
ส่วน U เพิ่มทุน JMART จำนวน 136 ล้านหุ้น คิดเป็นมูลค่ารวมทั้งสิ้น 4 พันล้านบาท ทำให้ U จะถือหุ้น JMART ที่ 9.90% และเพิ่มทุน SINGER จำนวน 197 ล้านหุ้น ในราคาจองซื้อหุ้นละ 36.3005 บาท คิดเป็นมูลค่ารวมทั้งสิ้น 7 พันล้านบาท ทำให้ U จะถือหุ้น SINGER ที่ 24.90% โดย U จะกู้ยืมมาลงทุนประมาณ 80%
ทั้งนี้ฝ่ายวิจัยมองเป็นบวกต่อ Synergy ที่คาดว่าจะเกิดขึ้น โดยเรียงลำดับผู้ที่ได้รับผลบวกจากมากไปน้อยได้แก่ VGI, JMART, SINGER และ BTS โดย VGI ทางฝ่ายวิจัยแนะ “ถือ” ราคาเป้าหมาย 6.60 บาท ซึ่งจะได้ประโยชน์จาก Ecosystem คือขยายจุดจำหน่ายสินค้าของ Fanslink จาก Online สู่ Offline Stores ผ่านชอป JMART และคาดกลุ่ม JMART ใช้บริการ Transit Media ของ VGI ทั้งนี้ ประเมินว่าVGI จะมี Upside ประมาณเพิ่มขึ้น 15 – 16% สำหรับการรับรู้แบบ Equity Income หรือ Dividend Income
ขณะที่ JMART จะได้ผลบวกจากร้าน Pop- Up Store ที่เพิ่มขึ้นในสถานี BTS และมีเงินทุนรองรับการ Exercise Warrant ของ JMTและ SINGER 
อย่างไรก็ดี SINGER แนะ “ซื้อ” ราคาเป้าหมาย 50.00 บาท ซึ่งจะมีเงินทุนเพิ่มสำหรับการขยายสินเชื่อ โดยประเมินว่าสินเชื่อที่เพิ่มขึ้นทุกๆ 1.00 พันล้านบาท จะคิดเป็น Upside ต่อประมาณการกำไรสุทธิปี 2565 ที่เพิ่มขึ้น 8%
ด้าน BTS แนะ ”ถือ” ราคาเป้าหมาย 10.50 บาทคาดได้ผลบวกเล็กน้อยคิดเป็น Upside ต่อปี 2566 เพิ่มขึ้นเพียง 1%
 